Søren Espersen fra Dansk Folkeparti var engang journalist.

Men det kunne man ikke se søndag aften, da han var gæst i 'Vi ses hos Clement'.

Her fastholdt han, at en anden gæst i programmet, Khaterah Parwani, ikke skal tages højtideligt, at hun er fuld af fup, og at hun lyver.

Hvorfor? Fordi det siger Naser Khader fra de konservative. Og ham tror Espersen på.

Har Naser Khader vist Søren Espersen nogen dokumentation for påstanden? Nej, og det behøver han, ifølge Espersen, heller ikke, for han har kendt Khader i 20 år som en god mand. Khader kan Koranen forfra og bagfra, og dermed er han ekspert, hævder Espersen. Også ekspert på Parwani, selv om Khader aldrig har mødt den unge afghanskfødte kvinde.

Søren Espersen optrådte i programmet, fordi hans partifælle Martin Henriksen sammen med Naser Khader og Venstres Marcus Knuth har sendt en mail rundt til partiernes satspuljeordførere for at skabe tvivl om projektet Exitcirklen, som Parwani er leder af. Exitcirklen hjælper kvinder, der har været udsat for religiøs social kontrol.

I mailen bliver Parwani omtalt som en kontroversiel muslimsk debattør, der har haft en fortid som medlem af Hizb ut-Tahrir.

Det medlemskab har Khaterah Parwani selv for længst fortalt om offentligt: 'Jeg var dum, jeg var idiot, men min sekulære far hev mig heldigvis hurtigt ud af miljøet. Siden har jeg netop kæmpet mod det patriarkalske syn, som både de og min senere voldelige forlovede stod for', har hun fortalt.

Dagen efter Søren Espersens angreb på hende i 'Vi ses hos Clement', stod hun på scenen i Bremen Teater i København foran en fuld sal sammen med tre andre modige, unge kvinder og forsvarede den nydanske kvindesag. Det var en meget stærk oplevelse. Jeg var der selv.

At Parwani havde styrken og viljen til at stå op for andre unge nydanske kvinder, går næsten over min forstand, når hun dagen før skulle lægge ryg til en helt grænseoverskridende behandling af en politiker fra det største borgerlige parti i Danmark.

Jeg kan ikke huske, at jeg nogen sinde før har set en dansk politiker på et så åbenlyst manglende grundlag miskreditere et andet menneske for åben skærm. Der skete simpelt hen et skred i den måde, vi varetager vores demokrati på, den aften hos Clement.

Khader har selv været i flyverskjul, siden sagen startede med føromtalte mail.

Han stillede dog op i et andet Clement-program, 'Debatten', i løbet af ugen for at diskutere burkaforbud. Khader er tilhænger af forbuddet af hensyn til undertrykte kvinder, og fordi der er flere og flere, der bærer klædedragten i det offentlige rum. Hvor ved du det fra, spurgte Clement. Det havde Espersens ekspertkilde, altså Naser Khader, ikke tal på, men han kan selv se, at der er flere, sagde han.

Senere i 'Debatten' konfronterede Enhedslistens Johanne Schmidt-Nielsen Khader med det hykleriske i at tale om kvindeundertrykkelse, når han samtidig står bag angrebet på Parwani. Khader svarede ikke på kritikken.

Parwani vil ellers gerne møde ham. Og hun har også inviteret Søren Espersen ud i Exitcirklen, så han kan se, hvilket arbejde hun gør der.

Jeg tror desværre ikke, det kommer til at ske.

Illusionen om ordentlighed i dansk politik skred søndag aften, da en folkevalgt for åben skærm ydmygede en medborger, bare fordi han kunne.